***Heterodontosaurus*** ("gušter sa različitim zubima") bio je rod malenih dinosaura biljoždera sa izraženim očnjacima. Živio je tijekom rane jure u današnjoj Južnoj Africi. Građom je (osim očnjaka) bio vrlo sličan hipsilofodontima.

*Heterodontosaurus* je poznat iz primjeraka u SAFM-u (South African Museum). Postoje dvije morfologije ove vrste, a za ovu drugu neki znanstvenici smatraju da predstavlja drugu vrstu. Tipična vrsta, *H. tucki*, potiče iz gornje formacije Elliot, iz slojeva starosti između 199 i 196 milijuna godina.

Opis
----

Odljev tipičnog primjerka, Cape Town
Izgled lubanje
Usporedba veličine između čovjeka i *Heterodontosaurusa*
*Heterodontosaurus* je bio malen i brz pripadnik reda Ornithischia koji je dostizao dužinu od najviše jednog metra. Bio je visok oko 50 cm, a procjenjuje se da je težio oko 19 kg. *Heterodontosaurus* se pretežno kretao na zadnjim nogama, ali ponekada možda i na sve četiri, npr. dok bi se hranio niskim raslinjem. Imao je dugu i usku zdjelicu i preponsku kost koja je sličila onima kod naprednijih pripadnika spomenutog reda.

Njegova neobičnija osobina bile su njegove ruke sa pet prstiju, od kojih su se dva mogla okrenuti nasuprot drugima. Ta konfiguracija omogućavala je *Heterodontosaurusu* da drži hranu u rukama. Kost stopala i članka bile su spojene slično kao i kod ptica.

### Zubi

Lubanja *Heterodontosaurusa* bila je veličine zečje. Ona je sadržavala još jednu njegovu interesantnu osobinu - njegove specijalizirane zube, po kojima je i dobio naziv. Većina dinosaura (i gmazova uopće) imala je samo jedan tip zuba u čeljustima, dok je *Heterodontosaurus* imao tri. U prednjem dijelu čeljusti, osim kljuna, postojali su i maleni zubi koji su vjerojatno služili za kidanje lišća i stabljika.

Osim tih zuba, u čeljustima je postojao i par velikih očnjaka, čija namjena nije poznata. Očnjaci u donjoj čeljusti bili su veći od onih u gornjoj. Kod nekih primjeraka ti očnjaci nisu pronađeni, što ukazuje na to da je u ovom rodu postojao spolni dimorfizam. Spekulira se da su služili u borbama mužjaka oko ženki ili teritorija. Zadnji tip zuba bio je visok i kvadratastog oblika, prilagođen žvakanju. Imao je obraze koji su mu omogućavali da hrana ostane u ustima tijekom obrade. Žvakanje je inače vrlo često kod dinosaura, ali rijetko kod ostalih gmazova.

Taj bizarni skup zuba doveo je do debate u vezi s tim šta su heterodontosauri jeli. Neki znanstvenici smatraju da su oni bili svežderi koji su se služili zubima u lovu na malene životinje, ali i za žvakanje biljaka.

Izvori
------

1. 1 2 3 4  "Heterodontosaurus." In: Dodson, Peter & Britt, Brooks & Carpenter, Kenneth & Forster, Catherine A. & Gillette, David D. & Norell, Mark A. & Olshevsky, George & Parrish, J. Michael & Weishampel, David B. *The Age of Dinosaurs*. Publications International, LTD. p. 37. ISBN 0-7853-0443-6.
2. 1 2  „Archive copy". Arhivirano iz originala na datum 2011-12-25. Pristupljeno 2012-01-05.
3. ↑  Tiny Juvenile Dinosaur Fossil Sheds Light on Evolution of Plant Eaters Newswise, Retrieved on October 23, 2008.

* *Dinosaurs and other prehistoric creatures*. edited by Ingrid Cranfield, 2000. Salamander Books, pg 132-135.

***Heterodontosaurus*** na Wikimedijinoj ostavi